Slobodan Marković (pesnik)
Slobodan Marković (Skoplje, 26. oktobar 1928 — Beograd, 30. januar 1990) je bio srpski pesnik. Poznat je i pod nadimkom „Libero“ ili „Libero Markoni“.

Biografija 
Rođen je 1928. u Skoplju gde mu je otac Dimitrije bio na službi kao oficir vojske. Detinjstvo je proveo u Peći i u Beogradu, gde je maturirao u Drugoj beogradskoj gimnaziji. 1943. je bio zatočen u logoru u Smederevskoj Palanci.

Neke od njegovih knjiga pesama su „Sedam ponoćnih kazivanja kroz ključaonicu“, „Jednom u gradu ko zna kom“ (1980). Objavio je 62 knjige a još dve su štampane posle njegove smrti: „Južni bulevar“ i „Zapiši to, Libero“ koje je priredila njegova supruga Ksenija Šukuljević-Marković. Bavio se i prevođenjem, bio je novinar u „Borbi“, slikar i boem.

Za knjigu „Luka“ dobio je 1975. Zmajevu nagradu. Napisao je scenario za film Bokseri idu u raj.

Umro je 30. januara 1990. i sahranjen u Aleji zaslužnih građana na Novom groblju u Beogradu.

Književni rad i zbirke pesama 
Od velikog broja objavljenih knjiga Libera Markonija, trideset i dve su zbirke pesama. Pisao je i prepeve, putopise, reportaže, kraću prozu, drame, scenarija, priređivao antologije... Slobodan je posebno uživao u poeziji Jesenjina, a o tome svedoče njegovi prepevi pesama velikog ruskog pesnika u knjigama Ko je ljubio taj ne ljubi više i Rastaćemo se uz smešak nas dvoje. Evo nekih naslova Liberovih knjiga poezije:
 Posle snegova 
 Svirač u lišću
 Mornar na konju
 Pijanci idu dijagonalno
 Sedam ponoćnih kazivanja u ključaonicu
 Vedri utopljenik
 Tri čokota stihova
 Crni cvet
 Ikra
 Umiljati apostol
 Posetilac tamnog čela
 Tamni banket
 Ukleta pesnikova noćna knjiga
 Eleonora žena Kilimandžaro
 Jednom u gradu ko zna kom (štampana povodom 50 godina od pesnikovog rođenja i 35 godina književnog rada) 
 Čubura među golubovima (Liberova poezija i crteži)
 Južni bulevar (objavljena posle pesnikove smrti, priredila ju je Liberova supruga i verni pratilac Ksenija).

Libero o sebi 
Slobodan Marković je sâm napisao uvod u knjigu izabrane poezije "Jednom u gradu ko zna kom", u kojem se ovako izjasnio: "Umetnost je moj život. Nisam se trudio da u svemiru nađem sličnost sa sobom. Znam da sam unikat i da nemam dvojnika. Po svoj prilici, neću ni imati potrebe da ga angažujem."

Isticao je da je prošao putem od internacionaliste i kosmopolite ka bezgraničnom univerzalizmu: "Regionalne klovnove naduvane nacionalizmom, žalim. Moja sestra zaista spava na Polarnom Krugu u spavaćici od fokine kože. Noge perem u Njujorškoj luci. U Azerbejdžanu imam unuka... U Istanbulu dedu koji nosi crkvicu na dlanu. Izvor kisele vode u Carskoj Lavri Visokim Dečanima, moja je klinika, i moje oporavilište."

Spoljašnje veze 
 
 „Živeti s Liberom“, intervju sa Ksenijom Šukuljević-Marković 
 „Bard malih stvari“, Politika, 2008.
 „Život Libera Markonija u knjizi“, Večernje novosti, 2011.

Reference 

Srpski pesnici
Srpski novinari
Biografije, Skoplje
Sahranjeni u Aleji zaslužnih građana na Novom groblju u Beogradu
Dobitnici Zmajeve nagrade
Srpski pisci fantastike
Authority control